Brink-gesin se ongeluk: ‘Hul geloof gee hul krag’Danie, sy vrou Lise en van voor Rachel, Daniël, André, Johann en Mieke. Dr. Danie Brink, uitvoerende direkteur van Solidariteit Helpende Hand, se vrou, Lise, kan moontlik Maandag na Pretoria oorgeplaas word ná die tragiese ongeluk wat die lewe van twee van die egpaar se kinders geëis het op pad na hul Kersvakansie saam met familie. Volgens dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, gaan dit beter met Lise (42) en is sy nie meer in lewensgevaar nie. “Sy begin reageer veral as die verdowing gelig word. Sy probeer selfs haar oë oopmaak en reageer op die pyn. Mens kan duidelik sien dat daar verbetering van gister tot vandag is.” Lise het ernstige kopbeserings, breuke aan haar linkerarm en ŉ ontwrigte linkerknie opgedoen. Hermann het gesê Lise moet na ŉ hospitaal in Pretoria oorgeplaas word om verdere chirurgie aan haar kaak te ondergaan. “In dié stadium is die dokters so tevrede met haar vordering dat sy moontlik al môre oorgeplaas kan word. Almal sal baie dankbaar wees, want dit sal beteken Lise se toestand het verbeter en dan kan hulle huis toe kom.” Volgens Hermann gaan dit ook baie beter met die egpaar se seun Johann (9). Hy het ook kopbeserings opgedoen. “Hy sal waarskynlik ook môre ontslaan word aangesien die dokters baie tevrede is met sy vordering.” Hermann het gesê dit gaan in die omstandighede goed met die ander kinders, Mieke (15) en Daniël (2). “Danie ervaar nog pyn weens die ongeluk en het natuurlik ŉ ongelooflike klomp emosies wat hy moet hanteer. Sy vrou is nog in ŉ ernstige toestand en hy moet die verlies van sy twee kinders hanteer. Hy moet ook die ander kinders bystaan om hul verlies te verwerk. Maar hy doen dit absoluut uit sy geloof en kry so sy krag.” Volgens Hermann is die ondersteuning wat die Brink-gesin plaaslik en internasionaal ontvang het oorweldigend. “Van die ontvangsdame by die hospitaal tot elke verpleegster, familie, vriende, die plaaslike Helpende Hand-tak en gemeente, gebedsgroepe deur vreemdes, ou vriende, nuwe vriende, die vroue by die gastehuis wat broodjies maak en nog meer. Dis daardie dubbele emosie, die pyn en hartseer, maar ook dankbaarheid vir liefde. Danie en Lise se predikant het vir drie dae in ŉ gastehuis kom bly om hulle te ondersteun.” Hermann het gesê André (13) en Rachel (8), wat in die ongeluk dood is, se begrafnis is onbepaald uitgestel. “Die familie wil Lise die kans gee om te herstel en haar kinders se begrafnisse by te woon. Sy weet nog nie hulle is dood nie.” Brink, sy vrou en vyf kinders, was op pad om by hul familie aan te sluit vir hul Kersvakansie en het beplan om op Theunissen oor te slaap. Brink het buite Theunissen beheer oor die voertuig verloor, waarna dit die pad verlaat en verskeie kere gerol het, voordat dit in die veld langs die pad tot stilstand gekom het. Die linkeragterwiel het vermoedelik losgekom of ŉ band het gebars. Lees alle vorige berigte oor die Brink-gesin op Maroela Media.